János M. Bak, Ivan Jurković (eds.), *Chronicon: Medieval Narrative Sources. A chronological guide with introductory essays*, Turnhout, Brepols, 2013, 493 pp. (Brepols Essays in European Culture; 5) ISBN 978-2-503-54833-3.

Aquest recull constitueix una guia pràctica que té per objectiu facilitar la cerca de fonts narratives medievals a partir d’una classificació geogràfica i cronològica. Tal i com especifiquen els editors, s'entenen per fonts narratives tots aquells subgèneres que poden encabir-se dins l'ampli ventall de la historiografia medieval (annals, cròniques, biografies, històries, *gesta*, i fins i tot obres hagiogràfiques). Al tractar-se d'una eina de consulta i recerca que remet a bibliografia especialitzada, només s'inclouen aquelles fonts de les quals existeixen edicions impreses o traduccions en llengües modernes. A banda dels autors grecollatins, s’han afegit també aquelles obres considerades més significatives en llengua vernacla.

El llibre s'estructura en tres apartats. En primer lloc, s'inicia amb nou assajos (pp. 113-137) al voltant dels gèneres de la narració històrica i dels mètodes de la historiografia medieval. S'aborda, a més a més, la qüestió de les fonts bizantines, musulmanes i de la cristiandat oriental, i s'inclou un darrer article dedicat a la problemàtica de la digitalització de les fonts narratives medievals.

A continuació, es presenten les taules cronològiques, que conformen el gruix fonamental de l'obra. Aquestes van precedides d'una breu introducció explicativa (pp. 141-146), la indicació de les abreviatures emprades (pp. 147-155; inclou nombrosos recursos electrònics), i una bibliografia de les obres de referència més destacades (pp. 157-166). Les taules cronològiques (pp. 168-463) estan dividides en tres grans períodes: des de l'Antiguitat tardana fins als volts de l'any 900, del 900 al 1300, i del 1300 al 1500. Cadascun d'aquests tres grans apartats està organitzat geogràficament. Les taules comprenen un total de 1227 obres, per cadascuna de les quals s'indica l'autor ‒en cas que se'n conegui el nom‒, el títol i la data aproximada; s'ofereixen, a més, les referències corresponents a la *Biblioteca Hagiographica Graeca*, a la *Biblioteca Hagiographica Latina*, a l'*Encyclopedia of the Medieval Chronicle* o, en alguns casos, al *Repertorium fontium historiae medii aevi*. D'altra banda, s'indiquen les edicions existents, des de les més antigues com la *Patrologia* de Migne, i es llisten les traduccions més recents, tot especificant-ne la llengua receptora.

En darrer lloc, en contraposició a l'ordre cronològic de les taules, l'obra finalitza amb tres índexs (pp. 465-493): un d'autors ‒inclou els títols d'obres anònimes‒, un de personatges subjecte d'escrits biogràfics i un darrer de topònims.

En resum, *Chronicon* representa una eina útil per als estudiosos de la narració historiogràfica medieval, i pot funcionar com a punt de partida de qualsevol recerca en aquest àmbit.

Marta Punsola Munárriz

IMF-CSIC