Pere Puig i Ustrell, Javier Robles i Montesinos, Vicenç Ruiz i Gómez, Joan Soler i Jiménez, Alan Capellades i Riera, *Diplomatari de Sant Llorenç del Munt (1101-1230)*, Barcelona, Fundació Noguera, 2013, 621 pp. (Col·lecció Diplomataris; 66) ISBN 978-84-9975-430-7.

La present edició constitueix la continuació dels tres volums del diplomatari del monestir de Sant Llorenç del Munt, publicats l’any 1995 i corresponents als segles X i XI. En aquesta ocasió, es recullen 318 documents redactats en llengua llatina entre els anys 1101 i 1230.

El volum va encapçalat per una curosa introducció en què es detallen diversos aspectes relatius a la confecció de l’edició i a la història del monestir durant el segle XII i inicis del XIII. Pel que fa a l’abast cronològic, segueix immediatament l’anterior publicació i es tanca l’edició a l’any 1230. Els editors expliquen que han triat aquesta data rodona perquè coincideix, d’una banda, amb el moment en què s’acaba el període del sistema documental altmedieval per donar pas a la consolidació del notariat i, de l’altra, amb la decadència institucional del monestir, testimoniada en l’absentisme de l’abat i la incorporació de priors.

La major part dels documents editats procedeixen de tres arxius (l’Arxiu de la Corona d’Aragó, l’Arxiu de l’Abadia de Montserrat i la Biblioteca de Catalunya). A més a més, s’inclou documentació procedent de l’Arxiu de la Catedral de Barcelona, dos pergamins conservats a la British Library i quatre pergamins inèdits de l’Arxiu del Comte de Quadras. D’altra banda, dos originals no consultats pels editors es troben custodiats a l’Arxiu de l’Acadèmia de les Ciències Russa (docs. 194 i 233).

Pel que fa a la tradició documental, dels 318 documents editats, 197 corresponen a documents originals i 37 a originals múltiples (quirògrafs o cartes partides). Els segueixen en nombre 38 trasllats, 27 còpies simples i 17 extractes del repertori del segle XVII *Speculo del monestir de Sant Llorens del Munt*, conservat a l’Arxiu de l’Abadia de Montserrat. Finalment, trobem dos documents falsos editats als números 169 i 200.

La introducció inclou també un abaciologi (p. 21) on es llisten els nou abats corresponents al període en qüestió, i els tres priors documentats durant el primer terç del segle XIII. A continuació, s’ofereix una llista alfabètica d’escrivents i notaris (pp. 21-26) on consten el nom propi (catalanitzat sempre que ha estat possible als editors), el càrrec o càrrecs amb què signa i els documents redactats. I ja per finalitzar, destaca especialment l’últim apartat dedicat als criteris metodològics (pp. 26-30), en què es descriu de manera detallada l’estructura de cadascun dels documents editats, alhora que s’especifiquen els criteris de transcripció i els signes convencionals emprats.

En general, al llarg del diplomatari se segueixen els criteris descrits a la introducció. Alguns aspectes destacables podrien ser la llargada dels regestos, que solen ser molt exhaustius i detallats, especialment en el cas dels testaments, i el comentari introductori que inclouen alguns documents –en concret, 218– entre la taula de la tradició i el text. Aquests comentaris pretenen oferir informació addicional que millori la comprensió del document, tot fent referència a diversos aspectes paleogràfics, històrics i diplomàtics. Pel que fa a les tipologies documentals dels diplomes recollits, destaquen documents pertanyents a l’àmbit privat com ara donacions, compravendes, contractes agraris, definicions, empenyoraments, testaments i, en menor mesura, concòrdies i convinences. D’altra banda, trobem algunes sentències i processos judicials, produccions de testimonis i, finalment, documents papals.

El volum finalitza amb un complet índex onomàstic (pp. 513-608) encapçalat per una breu introducció (pp. 515-517) on s'expliquen els criteris adoptats. En aquest índex es recullen els antropònims (en versaleta), els topònims i noms d’institucions eclesiàstiques (en majúscula) i els noms propis tal i com apareixen als extractes del *Speculo* (en cursiva). Pel que fa als noms de persona, s’indica amb detall quin paper juguen al document i, si s’escau, les relacions de parentesc amb altres personatges que intervenen a l’acte jurídic; en el cas dels noms de lloc, els editors intenten oferir en la majoria dels casos la denominació actual.

Amb tot, podem concloure que el diplomatari del monestir de Sant Llorenç del Munt corresponent als anys 1101-1230 constitueix una excel·lent continuació als primers volums i és el resultat d’un procés d’elaboració coherent i rigorós.

Marta Punsola Munárriz

Institució Milà i Fontanals, CSIC. Barcelona