Joan Papell Tardiu, *Diplomatari del monestir de Santa Maria de Santes Creus (975-1225)*, Barcelona, Fundació Noguera, 2005, 2 volums, 973 pp. (Col·lecció Diplomataris; 35-36) ISBN 84-9779-336-6.

El diplomatari del monestir de Santa Maria de Santes Creus consta d’un total de 612 documents repartits en dos volums i datats entre l’any 975 i el 1225. Aquesta edició es troba íntimament relacionada amb la que féu, l’any 1947, Frederic Udina Martorell (*El “Llibre Blanch” de Santes Creus (Cartulario del siglo XII),* CSIC, Barcelona, 1947), tot i que segueix un procés invers a l’hora d’aproximar-se a la documentació. I és que mentre Udina transcriu el cartulari de Santes Creus, denominat “Llibre Blanch”, i afegeix els documents continguts al AHN (Archivo Histórico Nacional, de Madrid) que no figuren al cartulari, Papell parteix dels documents procedents de l’AHNM tot incorporant aquells que s’havien extraviat o perdut i que figuren al “Llibre Blanch”. D’altra banda, l’edició de Papell amplia l’abast cronològic dels documents transcrits per Udina, els quals arriben fins l’any 1197.

En unes pàgines introductòries (pp. 9-51) Papell repassa la història del monestir de Santa Maria de Santes Creus –Santa Maria de Valldaura fins l’any 1169– a partir de la informació proporcionada pels diplomes continguts en la seva edició, alhora que enumera els abadiats als quals pertany la documentació que presenta (p. 49). Els criteris d’edició són descrits amb claredat (pp. 50-51) i curosament seguits al llarg de l’edició, la qual finalitza amb un extens índex onomàstic i toponímic (pp. 885-963).

Els documents apareixen ordenats segons la cronologia establerta per l’editor i, sempre que aquesta ha presentat alguna dificultat, s’indica clarament en una nota al final del document. Pel que respecta a la tipologia documental, destaca el gran predomini de donacions, les quals indiquen el notable creixement que experimentà el monestir des de la seva fundació, seguides de documents de compravenda i permutes; també hi són considerablement presents les infeudacions i els contractes emfitèutics.

Cada document va precedit del número assignat, de la datació segons el còmput actual i d’un regest clar i descriptiu, més o menys extens en funció de les característiques de cada diploma. A continuació, Papell elabora la taula de la tradició de manera acurada i rigorosa, incloent fins i tot, en els casos en què ho considera necessari, notes explicatives situades al final del document. És interessant remarcar el fet que, quan el document original està perdut i només en resta un trasllat, Papell n’extreu l’inici i el final, els quals són reproduïts a l’aparat de fons entre parèntesis i en lletra cursiva, per tal que el cos del document s’assimili el màxim possible a l’original.

Amb aquests dos volums, en definitiva, Joan Papell no només es mostra respectuós amb l’edició d’Udina, sinó que la complementa i l’amplia cronològicament. Des de la introducció fins a l’índex final, passant per una extensa bibliografia i per tots i cadascun dels documents, aquesta edició dels diplomes del monestir de Santa Maria de Santes Creus es presenta com una eina imprescindible per a l’investigador interessat en la història del dit monestir.

Marta Punsola Munárriz

Universitat de Barcelona